2017. november 29. 18:06, szerda Szekeres Viktor Végre megérkezik a magyar tévébe is a Rick & Morty

Itthon is láthatjuk a legviccesebb animációs sorozatot.



Vita nincs, jelenleg animációs téren a Rick & Morty és a BoJack Horseman jelenti a topot, az Archer már csak nagy lemaradással kullog a harmadik helyen, a többi széria pedig talán említést sem érdemel. Éppen ezért remek hír, hogy végre itthon is láthatjuk Rick és Morty kalandjait, hiszen december elsején éjszaka a Comedy Centralk megejti a magyar premiert.





Interdimenzionális utazások, hétköznapinak cseppet sem mondható kalandok, rengeteg humor, ugyanakkor valóságos, árnyalt karakterek, egy nagy adag nihilizmussal nyakon öntve - ekképp jellemzi sorozatát a csatorna. A Rick és Mortyban egy öregember kalandjait követhetjük végig különböző valóságokban, s ebben segítségére van kevésbé intelligens, ám jószívű unokája, Morty is. A figurák hangját olyan szinkronszínészek kölcsönzik, mint Háda János (Rick), Baráth István (Morty), Seder Gábor (Jerry), Pekár Adrienn (Summer), vagy éppen Zakariás Éva (Beth).